Rakennusteollisuus RT kestitsi hallitusneuvotteluihin osallistuvia poliitikkoja tiistai-iltana EK:n päämajassa Helsingin Etelärannassa.

Rakennusteollisuus syötti ja juotti hallitusneuvotteluihin osallistuvia poliitikkoja tiistai-iltana EK:n päämajassa Eteläranta 10:ssä. PEKKA LASSILA/KL

Rakennusteollisuuden toimitusjohtaja Aleksi Randell vahvistaa Iltalehdelle, että tällainen tilaisuus järjestettiin, mutta ei kommentoi osallistujien nimiä.

– Me tavataan erityisesti niitä päättäjiä, jotka ovat tekemässä linjauksia niistä asioita, mitkä liittyvät Rakennusteollisuuden tavoitteisiin, Randell sanoo.

Iltalehden tietojen mukaan paikalla olivat muun muassa SDP:n puheenjohtajan ja hallitusneuvottelujen vetäjän Antti Rinteen poliittinen neuvonantaja Dimitri Qvintus, kansanedustaja ja todennäköinen ministeri Ville Skinnari. Paikalla oli myös keskustan edustajia.

Ruokaa, viiniä ja olutta

Randellin mukaan tilaisuus oli luonteeltaan epävirallinen. Siellä käytiin läpi Rakennusteollisuuden hallitusohjelmatavoitteita, jotka löytyvät netistä.

Tarjoiltiinko tilaisuudessa alkoholia?

– Kyllä meillä on yleensä ruokaa ja myös viiniä ja olutta tarjolla. Ihan normaalisti siinä mielessä, että ei ole ollut mitään pitkää iltaa kenenkään kanssa. Hallitusneuvotteluissa olevilla on pitkiä päiviä.

Saunottiinko siellä?

– En halua kommentoida näitä tilaisuuksia sen enempää. Niissä käydään meidän eduskuntavaali- ja hallitusohjelmatavoitteita läpi; mitä näkemyksiä meillä on.

Randellin mukaan Rakennusteollisuus tapaa päättäjiä vaalien aikana ja vaalien välissä.

– Olemme lähettäneet kaikille hallitusneuvotteluihin osallistuville ryhmille meidän tavoitteet ja sanottu, että voimme tarvittaessa keskustella niistä, jos niin katsotaan ja se on mahdollista.